《李太学自京中寄赠赋答》
明代·卢龙云

滨海嗟留滞，多年寄拊循。烦劳安郡邑，弼直愧臣邻。

歌凤德何似，为龙性亦驯。鴳篱妨渐羽，鸟道惧摧轮。

闭阁时思过，登楼一怆神。敢云淹棘地，每念切枫宸。

触物聊吟咏，逢人窃主臣。帝城依紫极，旅服混缁尘。

会见风云起，应沾雨露均。燕台仍索骏，沧海未穷鳞。

道远情偏厚，里仁俗故淳。报书方岁暮，到日又王春。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。